CELEX: 
Language: da
Date: 2019-10-15 00:00:00
Title: KOMMISSIONENS DELEGEREDE FORORDNING (EU) …/… om ændring af bilag II til Europa-Parlamentets og Rådets forordning (EU) nr. 516/2014 om oprettelse af Asyl-, Migrations- og Integrationsfonden

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) nr. 516/2014
                  1
                om oprettelse af Asyl-, Migrations- og Integrationsfonden tillægges Kommissionen beføjelser til at vedtage delegerede retsakter i henhold til betingelserne i artikel 26.
            
            
               Navnlig tillægges Kommissionen ved artikel 16, stk. 2, i forordning (EU) nr. 516/2014 beføjelser til i forbindelse med den midtvejsevaluering, der er omhandlet i artikel 15 i forordning (EU) nr. 514/2014, ved en delegeret retsakt at revidere bilag II til nævnte forordning, hvori den liste over specifikke aktioner, der er omhandlet i artikel 16 og i betragtning 38, fastsættes.
            
            
               På grund af migrationsstrømmenes dynamiske karakter kræves der en fælles fleksibel tilgang, som tager passende hensyn til den politiske udvikling og finansieringsbehovene i EU og dets medlemsstater, navnlig dem, der konstant er udsat for et højt og uforholdsmæssigt migrationspres ved de ydre grænser. 
            
            
               I den forbindelse fremlagde Europa-Kommissionen den 13. maj 2015
                  2
                den europæiske dagsorden for migration, som blev vedtaget af Det Europæiske Råd den 25.-26. juni 2015
                  3
               , og som består af et sæt kort- og langsigtede foranstaltninger, herunder en effektiv gennemførelse af det fælles europæiske asylsystem. Der henvises blandt andet til bedre modtagelsesforhold med henblik på at styrke beskyttelsen af de grundlæggende rettigheder for asylansøgere med særlig vægt på behovene hos udsatte grupper. I henhold til artikel 3, stk. 2, i forordning (EU) nr. 516/2014 bør Asyl-, Migrations- og Integrationsfonden bidrage til at styrke og udvikle alle aspekter af det fælles europæiske asylsystem. 
            
            
               Der blev i forbindelse med midtvejsevalueringen af medlemsstaternes nationale programmer, jf. artikel 15 i forordning (EU) nr. 514/2014, og under hensyntagen til EU's politiske prioriteter som nævnt ovenfor og de generelle og specifikke mål for Asyl-, Migrations- og Integrationsfonden konstateret yderligere finansieringsbehov i medlemsstaterne, navnlig de medlemsstater, der er udsat for et højt og uforholdsmæssigt migrationspres ved de ydre grænser. 
            
            
               Disse behov vedrører navnlig modtagelses- og indkvarteringsfaciliteter samt centre for frihedsberøvede og dermed forbundne tjenester til ansøgere om international beskyttelse eller andre tredjelandsstatsborgere, der opholder sig i en medlemsstat og ikke eller ikke længere opfylder betingelserne for indrejse og/eller ophold i en medlemsstat, samt til boligstøtte til personer, der nyder international beskyttelse. 
            
            
               Disse finansieringsbehov bør dækkes på bedst mulig vis ved brug af det mest hensigtsmæssige finansieringsredskab. 
            
            
               Under hensyntagen til de særlige forhold, der i denne henseende kendetegner de dertil knyttede finansieringsbehov, udgør den fordelingsnøgle, som blev anvendt til fordeling af den enkelte medlemsstats basistildeling, ikke det mest hensigtsmæssige redskab til at supplere beløbene til medlemsstaternes nationale programmer, da det ikke vil give mulighed for specifikt at dække de konstaterede behov hos de medlemsstater, der er udsat for et højt og uforholdsmæssigt migrationspres.
            
            
               Det er heller ikke en hensigtsmæssig løsning at anvende krisebistand, da det i princippet kræver helt særlige omstændigheder, nemlig en krisesituation som defineret i artikel 2, litra k), i forordning (EU) nr. 516/2014. I forbindelse med krisebistand ydes finansieringen desuden ifølge en projektorienteret tilgang og i en begrænset periode i modsætning til det flerårige perspektiv for finansiering gennem det nationale program. 
            
            
               Anvendelse af specifikke foranstaltninger under delt forvaltning giver mulighed for en mere fleksibel tilpasning til udviklingen og de særlige forhold i en bestemt situation, da de gør det muligt at anvende en skræddersyet metode til at kanalisere flere midler over til medlemsstaterne med henblik på at støtte en specifik aktivitet inden for rammerne af Asyl-, Migrations- og Integrationsfonden. Eftersom de aktiviteter, hvortil der er behov for yderligere finansiel støtte, er af en helt særlig art, anses specifikke aktioner for at udgøre det mest hensigtsmæssige finansieringsredskab. 
            
            
               Bilag II med den nuværende liste over specifikke aktioner indeholder seks tværnationale specifikke aktioner og to nationale, der gennemføres i samarbejde med UNHCR. 
            
            
               Da de eksisterende specifikke aktioner ikke giver mulighed for at yde støtte til den type aktiviteter, der er angivet i forbindelse med midtvejsevalueringen, er der behov for at medtage en ny specifik aktion i det relevante bilag til forordning (EU) nr. 516/2014. 
            
            
               Den foreslåede nye specifikke aktion vil bidrage til at sikre en mere effektiv forvaltning af migrationsstrømmene som led i fondens generelle mål og fremme solidariteten mellem medlemsstaterne, hvilket er et eksplicit specifikt mål for Asyl-, Migrations- og Integrationsfonden. Aktionen er ydermere i tråd med foranstaltningerne i den europæiske dagsorden for migration om en effektiv gennemførelse af det fælles europæiske asylsystem.
            
            
               Desuden vil denne ændring af listen over specifikke aktioner for at dække de særlige behov i medlemsstaterne som fastsat i retsgrundlaget for Asyl-, Migrations- og Integrationsfonden også give mulighed for at øge merværdien på EU-plan i forbindelse med forvaltningen af migrationsstrømme. 
            
            
            
               2.HØRINGER FORUD FOR RETSAKTENS VEDTAGELSE
            
            
               I medfør af reglerne om bedre lovgivning og betragtning 51 til forordning (EU) nr. 516/2014 skal Kommissionen høre eksperter fra alle medlemsstater, når den udarbejder delegerede retsakter. I tidsrummet den 7.-24. juni 2019 fandt der en sådan høring sted ved skriftlig procedure. 
            
         
         
            
               Der er blevet taget behørigt hensyn til bemærkningerne fra medlemsstaternes eksperter under udarbejdelsen af Kommissionens delegerede forordning. 
            
            
               I overensstemmelse med reglerne om bedre regulering blev feedbackmekanismen anvendt efter høringen af andre tjenestegrene. Feedbackperioden sluttede den 26. august 2019. Der indkom ingen bemærkninger.
            
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved artikel 16, stk. 2, i forordning (EU) nr. 516/2014 tillægges Kommissionen beføjelser til at vedtage delegerede retsakter med henblik på ændring af bilag II til nævnte forordning, som indeholder listen over specifikke aktioner.
            
            
               Ved artikel 26 i forordning (EU) nr. 516/2014 reguleres udøvelsen af de delegerede beføjelser og navnlig de betingelser, hvorpå Kommissionen tillægges beføjelser til at vedtage delegerede retsakter.
               
            
            
               KOMMISSIONENS DELEGEREDE FORORDNING (EU) …/…
            
            
               af 15.10.2019
            
            
               om ændring af bilag II til Europa-Parlamentets og Rådets forordning (EU) nr. 516/2014 om oprettelse af Asyl-, Migrations- og Integrationsfonden
               
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 516/2014 af 16. april 2014 om oprettelse af Asyl-, Migrations- og Integrationsfonden, om ændring af Rådets beslutning 2008/381/EF og om ophævelse af Europa-Parlamentets og Rådets beslutning nr. 573/2007/EF og nr. 575/2007/EF og Rådets beslutning 2007/435/EF
                  4
               , særlig artikel 16, stk. 2, og
            
            
               ud fra følgende betragtninger:
            
            
                (1)I forbindelse med den midtvejsevaluering, der er omhandlet i artikel 15 i Europa-Parlamentets og Rådets forordning (EU) nr. 514/2014
                  5
               , blev der konstateret yderligere finansieringsbehov i medlemsstaterne på området asyl, migration og integration.
            
            
               (2)Midtvejsevalueringen viste, at der er behov for at yde passende finansiel støtte til modtagelses- og indkvarteringsfaciliteter samt centre for frihedsberøvede og dermed forbundne tjenester til ansøgere om international beskyttelse eller tredjelandsstatsborgere, der opholder sig i en medlemsstat og ikke eller ikke længere opfylder betingelserne for indrejse eller ophold i en medlemsstat, samt til boligstøtte til personer, der nyder international beskyttelse.
            
            
               (3)Bilag II til forordning (EU) nr. 516/2014 indeholder en liste over otte specifikke aktioner, hvortil medlemsstaterne kan modtage supplerende finansiering, og hvoraf seks er fælles aktioner, der involverer flere medlemsstater.
            
            
               (4)Den nuværende liste over specifikke aktioner gør det ikke muligt i tilstrækkelig grad at tage hensyn til den politiske udvikling og dække de finansieringsbehov, der er konstateret i forbindelse med midtvejsevalueringen. En ændring af listen er derfor den bedste måde at dække de konstaterede behov på inden for rammerne af målsætningerne for Asyl-, Migrations- og Integrationsfonden.
            
            
               (5)Den nye specifikke aktion, der skal tilføjes i bilag II til forordning (EU) nr. 516/2014, vil bidrage til at sikre en effektiv forvaltning af migrationsstrømmene. Den vil være i tråd med det specifikke mål i nævnte forordning, jf. dens artikel 3, stk. 2, litra d), ved at fremme solidariteten mellem medlemsstaterne.
            
            
               (6)Tilføjelsen af en ny specifik aktion, der afspejler den seneste politiske udvikling og finansieringsbehovene i medlemsstaterne, vil skabe en betydelig merværdi, da det vil bidrage til at mindske presset på dem, der er mest berørt af migrations- og asylstrømme, og dermed på Unionen som helhed.
            
         
         
            
               (7)For i lyset af det konstaterede presserende finansieringsbehov at sikre en hurtig anvendelse af denne specifikke aktion bør forordningen træde i kraft dagen efter offentliggørelsen i Den Europæiske Unions Tidende.
            
            
               (8)Forordning (EU) nr. 516/2014 bør derfor ændres —
            
            
               VEDTAGET DENNE FORORDNING:
            
            
               Artikel 1
            
            
               I bilag II til forordning (EU) nr. 516/2014 indsættes følgende som punkt 9:
            
            
               "9. 
                     Oprettelse, udvikling og drift i medlemsstater med et højt eller uforholdsmæssigt migrationspres eller begge dele af passende modtagelses- og indkvarteringsfaciliteter samt centre for frihedsberøvede og dermed forbundne tjenester til ansøgere om international beskyttelse eller tredjelandsstatsborgere, som opholder sig i en medlemsstat og ikke eller ikke længere opfylder betingelserne for indrejse og/eller ophold, samt boligstøtte til personer, der nyder international beskyttelse."
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            
            
               Udfærdiget i Bruxelles, den 15.10.2019.
            
            
               
                     På Kommissionens vegne
                        
                  
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Europa-Parlamentets og Rådets forordning (EU) nr. 516/2014 af 16. april 2014 om oprettelse af Asyl-, Migrations- og Integrationsfonden, om ændring af Rådets beslutning 2008/381/EF og om ophævelse af Europa-Parlamentets og Rådets beslutning nr. 573/2007/EF og nr. 575/2007/EF og Rådets beslutning 2007/435/EF (EUT L 150 af 20.5.2014, s. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        EUT L 150 af 20.5.2014, s. 168. 
               
               
                  
                     (5)
                  
                        Europa-Parlamentets og Rådets forordning (EU) nr. 514/2014 af 16. april 2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (EUT L 150 af 20.5.2014, s. 111).